Ehdotus neuvoston päätökseksi poikkeuksellisen rahoitustuen myöntämisestä Armenialle, Georgialle ja mahdollisesti Tad Ozikistanille (97/C 95/12) KOM(97) 24 lopull. - 97/0028(CNS)

(Komission esittämä 3 päivänä helmikuuta 1997)EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

komissio on kuullut raha-asiain komiteaa ennen ehdotuksensa antamista,

Armenia ja Georgia toteuttavat merkittäviä poliittisia ja taloudellisia uudistuksia sekä pyrkivät määrätietoisesti toteuttamaan markkinatalousjärjestelmää; Tad Ozikistanin odotetaan ryhtyvän toteuttamaan samankaltaista vakauttamis- ja rakennemuutospolitiikka,

yhteisön, Armenian ja Georgian välille kehitetään kaupallisia ja taloudellisia siteitä 22 päivänä huhtikuuta 1995 allekirjoitetun kumppanuus- ja yhteistyösopimuksen yhteydessä,

Armenia ja Georgia ovat vuonna 1994 sopineet Kansainvälisen valuuttarahaston IMF:n kanssa ensimmäisistä IMF:n rakennesopeutusluotolla tuetuista vakauttamistoimenpiteistä sekä politiikan uudistamistoimista; IMF:n hallitus on kesäkuussa 1995 hyväksynyt kaudelle heinäkuu 1995 - kesäkuu 1996 valmiusluottojärjestelyn tukemaan kunnianhimoisia lisäuudistuksia, jotka koskevat vakauttamista ja rakennemuutoksia,

IMF:n hallitus on hyväksynyt helmikuussa 1996 Armenialle ja Georgialle kolmivuotisen tehostetun rakennesopeutusohjelman (ESAF), jonka ehdot ovat edulliset ja joka korvaa nykyiset valmiusluottojärjestelyt,

Armenian ja Georgian viranomaiset ovat muodollisesti sitoutuneet suorittamaan taloudelliset velvoitteensa yhteisölle,

Armenian ja Georgian viranomaiset ovat pyytäneet yhteisöltä poikkeuksellista rahoitusapua,

Tad Ozikistan on toteuttanut vuonna 1995 ja vuoden 1996 alkupuolella merkittäviä talousarvion ja rahatalouden vakauttamistoimenpiteitä; IMF:n hallitus on hyväksynyt maalle varanto-osuusluoton toukokuussa 1996; edellyttäen, että maan sisäiset erimielisyydet ratkaistaan rauhanomaisesti, IMF ja Maailmanpankki käyvät Tad Ozikistanin viranomaisten kanssa lisäneuvotteluita politiikan linjasta, ja kansainvälisiltä rahoittajilta saadaan lupauksia täydentävästä rajoituksesta, IMF:n johdon odotetaan suosittelevan, että Tad Ozikistanin kanssa sovitaan monivuotisesta sopeutus- ja uudistusohjelmasta, jota tuetaan ESAF-ohjelmaan kuuluvilla luotto-osuusluottojärjestelyillä, jotka myönnetään valmiusluottona ja edullisin ehdoin,

Armenia, Georgia ja Tad Ozikistan ovat alhaisen tulotason maita ja niiden taloudellinen ja yhteiskunnallinen tilanne on erityisen kriittinen; lisäksi nämä maat voivat saada Maailmanpankilta ja IMF:ltä lainoja erittäin edullisin ehdoin,

yhteisön edullisin ehdoin myöntämä rahoitustuki, jota annetaan pitkäaikaisten lainojen ja suorien avustusten muodossa, on tarkoituksenmukainen keino auttaa tuensaajavaltioita tässä kriittisessä vaiheessa, koska niillä voidaan tukea hallitusten uudistuspyrkimyksiin liittyvää politiikkaa sekä alentaa sopeutustoimenpiteistä aiheutuvia yhteiskunnallisia kustannuksia,

nyt myönnettävä tuki on poikkeuksellista ja oikeutettua ainoastaan tuensaajavaltioissa tällä hetkellä vallitsevan erityisen vaikean taloudellisen ja yhteiskunnallisen tilanteen vuoksi,

avustusosuuden sisällyttäminen kyseiseen tukeen ei rajoita budjettivallan käyttäjän toimivaltaa,

tätä tukea hallinnoi komissio, ja

perustamissopimuksessa ei ole muuta tämän päätöksen tekemiseen valtuuttavaa määräystä kuin 235 artikla,

ON PÄÄTTÄNYT SEURAAVAA:

1 artikla

1. Yhteisö myöntää Armenialle ja Georgialle pitkäaikaisten lainojen ja suorien avustusten muodossa poikkeuksellista rahoitustukea tukemaan näiden maiden hallitusten uudistuspyrkimyksiä ja helpottamaan säästötoimenpiteistä johtuvia yhteiskunnallisia ongelmia.

2. Tad Ozikistan oikeutetaan tukeen sillä edellytyksellä, että i) Tad Ozikistanin viranomaiset ovat virallisesti sitoutuneet hoitamaan taloudelliset velvoitteensa täysimääräisesti yhteisölle ja ii) että IMF:n hallitus on sopinut luotto-osuusjärjestelystä Tad Ozikistanin kanssa.

3. Tuen lainaosuuden pääoma on enintään 170 miljoonaa ecua, ja pisin mahdollinen laina-aika 15 vuotta. Komissiolla on tätä varten oikeus ottaa yhteisön puolesta lainaksi tarvittavat varat, jotka annetaan tuensaajavaltioiden käyttöön lainojen muodossa.

4. Tuen avustusosuus koostuu enintään 10 miljoonan ecun vuotuisesta erästä kaudella 1997-2001.

5. Yhteisön rahoitustukea hallinnoi komissio tiiviissä yhteistyössä raha-asiain komitean kanssa ja ottaen huomioon IMF:n ja tuensaajavaltioiden välisten sopimusten ehdot.

6. Tuen toteuttamisen ehtona on tuensaajavaltioiden täysimääräinen taloudellisten velvoitteiden suorittaminen yhteisölle.

2 artikla

1. Jollei artiklan määräyksistä muuta johdu, komissio on valtuutettu sopimaan tuensaajavaltioiden viranomaisten kanssa tuen tarkoista määristä ja ehdoista.

2. Komissio tarkastaa raha-asiain komiteaa kuullen, että tuensaajavaltioiden politiikka on tämän tuen tavoitteiden mukaista ja että tuen ehtoja noudatetaan.

3 artikla

1. Jollei 2 artiklan määräyksistä muuta johdu, lainat ja avustukset maksetaan peräkkäisinä erinä.

2. Varat maksetaan tukea saavien valtioiden keskuspankkeihin.

4 artikla

1. Edellä 1 artiklassa tarkoitettuja otto- ja antolainaustoimia toteutettaessa sovelletaan samaa arvopäivää, eikä niistä saa aiheutua yhteisöä koskevia laina-aikojen muutoksia, valuuttakurssi- tai korkoriskiä eikä muita kaupallisia riskejä.

2. Tuensaajavaltioiden sitä pyytäessä, komissio toteuttaa tarvittavat toimenpiteet varmistaakseen, että lainaehtoihin liitetään lainan varhennettua takaisinmaksua koskeva lauseke ja että kyseistä lauseketta voidaan soveltaa.

3. Tuensaajavaltion pyynnöstä, ja jos olosuhteet sallivat lainojen koron alentamisen, komissio voi jälleenrahoittaa alkuperäiset lainansa tai osan niistä taikka järjestellä uudelleen asiaa koskevat rahoitusehdot. Jälleenrahoitus- tai uudelleenjärjestelyoperaatiot toteutetaan 1 kohdassa määrättyjen edellytysten mukaisesti, eivätkä ne saa johtaa kohteena olevan ottolainan keskimääräisen lainaajan pidentymiseen eivätkä korottaa jälleenrahoituksen tai uudelleenjärjestelyn toteutuspäivänä jäljellä olevaa, senhetkisen valuuttakurssin mukaista lainapääomaa.

4. Tuensaajavaltiot vastaavat kaikista tähän päätökseen perustuvien operaatioiden tekemisestä ja täytäntöönpanosta yhteisölle aiheutuvista kuluista.

5. Raha-asiain komitealle ilmoitetaan vähintään kerran vuodessa 2 ja 3 kohdassa tarkoitettujen operaatioiden edistymisestä.

5 artikla

Komissio antaa Euroopan parlamentille ja neuvostolle vähintään kerran vuodessa kertomuksen tämän päätöksen täytäntöönpanosta tilannearvioineen.